Σταύρος Μπαλάσκας

Ο Σταύρος Μπαλάσκας είναι Έλληνας αναλυτής αστυνομικών θεμάτων, τηλεοπτικός σχολιαστής και υπήρξε συνδικαλιστής αστυνομικός. Γεννήθηκε στην Πάτρα και μεγάλωσε στην Αθήνα, στο Παγκράτι. Φοίτησε στο 7ο Γυμνάσιο Παγκρατίου και είναι πτυχιούχος Μηχανολόγος Βιομηχανικών Εγκαταστάσεων.

 Υπηρεσιακή πορεία 
Κατατάχθηκε στην Ελληνική Αστυνομία το 1991 και υπηρέτησε επί σειρά ετών στην Άμεση Δράση Αττικής (100), στο κέντρο της Αθήνας. Έχει τιμηθεί από το Αρχηγείο της Ελληνικής Αστυνομίας με επαίνους και εύφημες μνείες για διακεκριμένες συλλήψεις και υπηρεσιακή δράση. Αποστρατεύτηκε στις 31 Δεκεμβρίου 2022 με τον βαθμό του Υπαστυνόμου Α΄, ως ευδοκίμως τερματίσας.

Υπηρέτησε τη στρατιωτική του θητεία ως έφεδρος Δόκιμος Έφεδρος Αξιωματικός (Δ.Ε.Α.) και απολύθηκε με τον βαθμό του ανθυπολοχαγού.

 Συνδικαλιστική δράση 
Από το 2000 εντάχθηκε ενεργά στον συνδικαλιστικό φορέα των αστυνομικών και υπήρξε για περισσότερα από είκοσι χρόνια εκλεγμένος εκπρόσωπος σε πανελλαδικό επίπεδο. Έχει διατελέσει:

 Αντιπρόεδρος του Διοικητικού Συμβουλίου και της Εκτελεστικής Γραμματείας της Πανελλήνιας Ομοσπονδίας Αστυνομικών Υπαλλήλων (Π.Ο.ΑΣ.Υ.)
 Ειδικός Γραμματέας του Σωματείου Αστυνομικών Υπαλλήλων Αθήνας
 Αντιπρόεδρος της Ένωσης Αστυνομικών Υπαλλήλων Αττικής για τρεις θητείες
 Αντιπρόεδρος Δημοσίων Σχέσεων της Ένωσης Αστυνομικών Υπαλλήλων     Αθηνών
 Αντιπρόεδρος του Προμηθευτικού Συνεταιρισμού Αστυνομικών Αθήνας
 Αντιπρόεδρος του Ινστιτούτου Αστυνομικών Μελετών και Τεκμηρίωσης (ΙΝ.Α.ΜΕ.ΤΕ.) της Π.Ο.ΑΣ.Υ.

Παράλληλα υπήρξε διευθυντής και εκδότης των εντύπων Σύγχρονη Αστυνομία και Μάχιμος Αστυνομικός, καθώς και πρόεδρος του Πανελλήνιου Πολιτιστικού Συλλόγου Αστυνομικών Υπαλλήλων. Ήταν ιδρυτικό μέλος και πρόεδρος της παράταξης Συμμαχία Μάχιμων Αστυνομικών, ενώ διετέλεσε πρόεδρος της Επιτροπής Μελετών και Εκπαίδευσης Αστυνομικών της Π.Ο.ΑΣ.Υ.

 Συμβολή και δράσεις 
Ο Μπαλάσκας υπήρξε εισηγητής της ίδρυσης της πρώτης Γραμματείας Γυναικών Αστυνομικών Αττικής και υποστήριξε ζητήματα ισότητας και προστασίας γυναικών αστυνομικών από φαινόμενα αυταρχισμού ή παρενόχλησης.

Συνέβαλε στην επανέκδοση και διανομή της Κανονιστικής Διαταγής 11 (δικαιώματα και υποχρεώσεις γυναικείου αστυνομικού προσωπικού) και έχει αναλάβει νομική υποστήριξη συναδέλφων του σε συνεργασία με γνωστούς ποινικολόγους.

Έχει παρακολουθήσει και διακριθεί σε ειδικά σεμινάρια αυτοπροστασίας της Ελληνικής Αστυνομίας, ενώ έχει συμμετάσχει σε επιχειρησιακά περιστατικά, μεταξύ των οποίων και ένοπλη αντιπαράθεση στον Βύρωνα.

Κατά τη διάρκεια της σταδιοδρομίας του έχει δεχθεί απειλές και επιθέσεις από ακραίες ομάδες λόγω των δημόσιων τοποθετήσεών του, με υποθέσεις που ερευνήθηκαν από την Αντιτρομοκρατική Υπηρεσία.

 Παρουσία στα μέσα ενημέρωσης 
Από το 2001 εμφανίζεται τακτικά σε τηλεοπτικούς και ραδιοφωνικούς σταθμούς, καθώς και στον έντυπο και ηλεκτρονικό Τύπο, ως αναλυτής αστυνομικών θεμάτων και σχολιαστής ζητημάτων δημόσιας ασφάλειας. Έχει συμβάλει στην προβολή θεμάτων που αφορούν τις εργασιακές συνθήκες και τα δικαιώματα των αστυνομικών υπαλλήλων.

 Προσωπική ζωή 
Είναι παντρεμένος με την Άννα-Βάνα Αλεβιζοπούλου, με την οποία έχει έναν γιο, τον Στάθη. Από τον πρώτο του γάμο με την αρχιφύλακα Γεωργία Λυμπεροπούλου έχει δύο ενήλικα παιδιά, την Κωνσταντίνα και το Δημήτρη.

Μιλά άπταιστα την αγγλική γλώσσα. Πολιτικά αυτοπροσδιορίζεται ως κεντροδεξιός φιλελεύθερος δημοκράτης.

 Παραπομπές 

Κατηγορία:Ελληνική Αστυνομία